Sagunt presenta el Music Port Fest en FITUR
17 de gener 2018

![](/media/1pcn102r/30-fitur-01-136-_cuerpo.jpg)  
  

L'Ajuntament de Sagunt ha fet públic hui que este estiu se celebrarà la primera edició d'un festival que combinarà música, arts visuals, gastronomia i oci i al que se li ha donat el nom de Music Port Fest. Els representants del consistori han triat la Fira Internacional de Turisme de Madrid (FITUR) per a anunciar la celebració d'este esdeveniment, que tindrà lloc el 6 i 7 de juliol a l'entorn de l'antiga Nau de Tallers Generals.

L'alcalde de Sagunt, Quico Fernández, i el codirector del festival, Luis Óscar García, han anunciat els detalls d'esta iniciativa este matí durant la jornada inaugural de FITUR, dins de l'espai FITUR-festivals 2018 i en col·laboració amb l'Agència Valenciana de Turisme. A l'acte també han assistit la regidora de Turisme de l'Ajuntament de Sagunt, Natalia Antonino, i la diputada autonòmica Teresa García.

El Music Port Fest comptarà amb més de trenta propostes musicals i culturals, i reunirà a destacats intèrprets de l'escena local i estatal. La programació constituirà un viatge d'ampli espectre, obert estilísticament i amb propostes de pop i rock, hip-hop, mestissatge i música electrònica, dins del concepte de cultura urbana. D'altra banda, també es donarà cabuda a artistes visuals, amb la intenció de donar difusió a projectes experimentals i d'avantguarda. A més, no faltaran zones d'oci i gastronomia per a atendre totes les necessitats del públic assistent.

Celebrar este festival a l'entorn de l'antiga Nau de Tallers Generals, amb la propietat de la qual s'acaba de fer la Generalitat Valenciana, suposa un pas més perquè este element de gran valor patrimonial es consolide com un espai de referència cultural i artístic.

  

![](/media/22tjp0hg/30-unnamed_cuerpo.jpg)  
  

A més, no podem oblidar que Sagunt acaba d'adherir-se a la marca Mediterranew Musix Comunitat Valenciana de la Agència Valenciana de Turisme, que pretén promocionar les cites musicals i atraure el turisme. Tampoc es pot obviar que esta primera edició del Music Port Fest coincidirà amb el títol de Capital Cultural Valenciana que ostentarà Sagunt en 2018 i 2019, i que és un reconeixement de la Generalitat Valenciana a l'aposta per la cultura que realitza la nostra ciutat com a instrument de cohesió social i de foment de l'economia.

Com expliquen des de l'organització, el Music Port Fest arriba amb la intenció de proporcionar una experiència vital diferent a un públic actiu, conscient i curiós. Hi ha una aposta per un projecte d'implicació i dinamització de la ciutat que integre a la població local, així com un compromís amb els valors de sostenibilitat, gestió i ús responsable dels recursos i de l'entorn. El Music Port Fest naix enguany gràcies a l'esforç conjunt de les promotores valencianes El Caiman Produccions, Metrònom i Sagarmanta amb l'Ajuntament de Sagunt. Les entrades estaran a la venda a partir del 22 de gener.

  

**Primeres confirmacions de cartell**

Entre els primers artistes confirmats del Music Port Fest destaca la presència de **Ka****se.O**, raper saragossà que va formar part del grup **Violadores del Verso**, una de les bandes de rap més conegudes de l’Estat. Després d’editar discos com _**Genios**_ (1999, Avoid), _**Vicios y virtudes**_ (2001, Boa/Rap Solo) i _**Vivir para contarlo**_ (2006, Boa/Rap Solo), la formació va entrar en un període d’inactivitat.

 _**Jazz**_ _**Magnetism**_ en 2011, on fusionava el rap i el jazz amb l’acompanyament d’un grup musical. L’últim llançament de l’aragonés, _**El**_ _**círculo**_ (2016, Boa), va assolir el Disc d’Or poques setmanes després del seu llançament i va ser nominat en l’última edició dels Grammys Llatins com a millor àlbum de música urbana. A més, la gira de presentació del disc ha sigut un èxit absolut i ha portat al MC a les principals ciutats d’Espanya, Mèxic, Xile i Colòmbia, entre d’altres països.

Un altre dels artistes que formarà part del Music Port Fest és **Muchachito**. Creador del _rumboxing_, fusió de rumba i swing, **Jairo Perera Viedma** (nom real del cantant) va donar vida a Muchachito Bombo Infierno l’any 2004. La seua energia vital i musical recorre els solcs de treballs com _**Vamos que nos vamos**_ (2005, El orfanato eléctrico), _**Visto lo vist**__**o**_ (2007, El orfanato eléctrico), _**Idas y vuelta**__**s**_ (2010, El orfanato eléctrico) i _**E**__**l Jiro**_ (2016, El orfanato eléctrico). El passat mes de setembre, Muchachito va tancar la gira de presentació del seu últim treball després de trenta concerts. Uns shows electritzants al costat d’una banda de cinc músics i amenitzats per l’art en directe del pintor, i amic de la infantesa de Jairo, **Santos de Veracruz**.

**![](/media/cbipqzd2/30-cartel_cuerpo.jpg)  
  
**

El santanderí **Ángel Stanich** s’identifica com a cantautor lisèrgic. Després d’amarar-se dels elements de la cultura hippie, va començar a provar sort als escenaris de Valladolid, on va estudiar periodisme. Així, l’any 2011, es va atrevir a gravar el seu àlbum de debut amb l’ajuda de **Javier Vielba** (**Arizona Baby**, **Coriz****o****nas**), **Alex Izquierdo** (**Idealipsticks**) i **Guille Ar****agón**. Posteriorment arribarien els àlbums **Camino ácido** (Sony Music, 2014) i el més recent _**Antigua y Barbuda**_, editat el passat mes d’octubre per Sony i el repertori del qual presentarà al festival del Port de Sagunt.

  
A més, l’esdeveniment comptarà amb l’actuació de **Corizonas**, banda sorgida en 2010 a partir de la unió de **Los Coronas** i **Arizona Baby**. Després de l’èxit del single de versions _**Dos bandas y un de**__**stino**_ (2010, Subterfuge) i del directe _**Dos bandas y un destino. El concierto**_ (2011, Subterfuge), encara respectant el nom de cadascuna de les formacions, la fusió es va consolidar definitivament amb l’àlbum de temes propis _**The News Today**_ (Subterfuge, 2011). Cinc anys després va donar el pas definitiu cap a una _**Nueva dimensión vita**__**l**_ (Subterfuge, 2016), treball que presentaran al Music Port Fest.  
  

L’escenari del Music Port Fest també tindrà l’honor d’acollir una de les bandes de reggae amb més seguidors del país: **Green Valley**. Sorgit de la ment del músic basc **Ander Valverde**, el grup va agafar forma definitivament l’any 2004 quan va canviar Vitòria per Barcelona. Després de molts quilòmetres i concerts, la formació va editar el seu àlbum de debut, _**En tus manos**_, en 2010. Green Valley es caracteritza per aproximar-se a les diverses sonoritats jamaicanes i per les lletres reivindicatives. Són testimonis d’això els discos _**La voz del pueblo**_ (2012), _**Míram**__**e a los o**__**jos**_ (2013), _**Hijos de la tierra**_(2014) i _**Ahora**_ (2016).

  

.​  

​  

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-el-music-port-fest-en-fitur/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-el-music-port-fest-en-fitur/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-el-music-port-fest-en-fitur/ "Linked In")
*   [](mailto:?body=https://aytosagunto.es/va/actualitat/sagunt-presenta-el-music-port-fest-en-fitur/)